Document ID: 32002L0097

Direktiva Komisije 2002/97/ES
z dne 16. decembra 2002
o spremembi prilog k direktivam Sveta 86/362/EGS, 86/363/EGS in 90/642/EGS o določanju najvišjih mejnih vrednosti ostankov pesticidov (2,4-D, triasulfuron in tifensulfuron-metil) v in na žitih, živilskih izdelkih živalskega izvora in nekaterih izdelkih rastlinskega izvora, vključno s sadjem in zelenjavo
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 86/362/EGS z dne 24. julija 1986 o določanju najvišjih mejnih vrednosti ostankov pesticidov v in na žitih [1],kakor je bila nazadnje spremenjena z Direktivo Komisije 2002/79/ES [2]in zlasti člena 10 Direktive,
ob upoštevanju Direktive Sveta 86/363/EGS z dne 24. julija o določanju najvišjih mejnih vrednosti ostankov pesticidov v in na živilih živalskega izvora [3], kakor je bila nazadnje spremenjena z Direktivo 2002/79/ES, in zlasti člena 10 Direktive,
ob upoštevanju Direktive Sveta 90/642/EGS z dne 27. novembra 1990 o določanju najvišjih mejnih vrednosti ostankov pesticidov v in na nekaterih izdelkih rastlinskega izvora, vključno s sadjem in zelenjavo [4] kakor je bila nazadnje spremenjena z Direktivo 2002/79/ES, in zlasti člena 7 Direktive,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [5],kakor je bila nazadnje spremenjena z Direktivo Komisije 2002/81/ES [6], in zlasti člena 4(1)(f) Direktive,
ob upoštevanju naslednjega:
(1) Obstoječe aktivne snovi 2,4-D, triasulfuron in tifensulfuron-metil (zadevne aktivne snovi), so bile vključene v Prilogo I k Direktivi 91/414/EGS z Direktivami Komisije 2001/103/ES [7],2000/66/ES [8]in 2001/99/ES [9],v tem zaporedju, za uporabo kot herbicidi, vendar brez posebnih pogojev, ki bi imeli vpliv na posevke, ki se jih sme tretirati s fitofarmacevtskimi sredstvi, ki vsebujejo to aktivno snov.
(2) Vključitev teh aktivnih snovi v Prilogo I k Direktivi 91/414/EGS je temeljila na oceni predloženih informacij za predlagano uporabo. Informacije v zvezi s to uporabo so predložile nekatere države članice v skladu s členom 4(1)(f) Direktive 91/414/EGS. Razpoložljive informacije so bile ponovno pregledane in zadostujejo za določitev nekaterih najvišjih mejnih vrednosti ostankov.
(3) Kjer ni mejne vrednosti ostankov Skupnosti ali začasne mejne vrednosti ostankov, morajo države članice določiti začasno nacionalno mejno vrednost ostankov v skladu s členom 4(1)(f) Direktive 91/414/EGS, preden lahko odobrijo registracijo fitofarmacevtskih sredstev, ki vsebujejo to aktivno snov.
(4) Glede vključitve zadevne aktivne snovi v Prilogo I k Direktivi 91/414/EGS je bilo s tem povezano tehnično in znanstveno ocenjevanje dokončano v obliki poročila Komisije o pregledu. Poročilo je bilo dokončano dne 2. oktobra 2001 za snov 2,4-D, dne 13. julija 2000 za triasulfuron in 29. junija 2001 za tifensulfuron-metil. Poročila so določila sprejemljiv dnevni vnos na 0,05 mg/kg telesne teže/dan za 2,4-D, na 0,01 mg/kg telesne teže/dan za triasulfuron in na 0,01 mg/kg telesne teže/dan za tifensulfuron-metil. Doživljenjska izpostavljenost porabnikov živilskih proizvodov, tretiranih z zadevnimi aktivnimi snovmi, je bila ocenjena in ovrednotena v skladu s postopki Skupnosti. Upoštevane so bile tudi smernice, ki jih je objavila Svetovna zdravstvena organizacija [10]in mnenje Znanstvenega odbora za rastline [11] o uporabljeni metodologiji.Ugotovljeno je, da predlagane najvišje mejne vrednosti ostankov ne bodo vodile k prekoračitvi sprejemljivega dnevnega vnosa. Med ocenjevanjem in razpravami pred vključitvijo zadevnih aktivnih snovi v Prilogo I k Direktivi 91/414/EGS niso bili ugotovljeni toksični učinki, ki bi zahtevali določitev akutnih referenčnih odmerkov.
(5) Da bi zagotovili, da je porabnik primerno zavarovan pred izpostavljenostjo ostankom v ali na proizvodih kot posledice neregistrirane uporabe fitofarmacevtskega sredstva, je smotrno določiti začasne mejne vrednosti ostankov na spodnji meji analitične določitve za vse take proizvode, ki so zajeti v Direktivah 86/362/EGS, 86/363/EGS in 90/642/EGS.
(6) Določitev teh začasnih mejnih vrednosti ostankov na ravni Skupnosti ne preprečuje državam članicam, da določijo začasne mejne vrednosti v skladu s členom 4(1)(f) Direktive 91/414/EGS in njeno Prilogo VI. Šteje se, da je štiriletni rok dovolj dolg, da omogoča razvoj nadaljnjih uporab zadevne aktivne snovi. Začasne najvišje mejne vrednosti ostankov bi morale po tem postati dokončne.
(7) Priloge k Direktivam 86/362/EGS, 86/363/EGS in 90/642/EGS bi morali zato ustrezno spremeniti.
(8) Komisija je z osnutkom te direktive seznanila Svetovno trgovinsko organizacijo, prejete pripombe pa je upoštevala pri dokončnem oblikovanju Direktive. Možnost določitve uvozne tolerančne mejne vrednosti za posebne kombinacije pesticid/pridelek bo Komisija preučila na podlagi sprejemljivih predloženih podatkov.
(9) Ta direktiva je v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO DIREKTIVO:
Člen 1
V Del A Priloge II k Direktivi 86/362/EGS se doda naslednja najvišja mejna vrednost ostankov pesticidov:
"Ostanek pesticidov | Mejna vrednost v mg/kg |
2,4-D (vsota 2,4-D in njegovih estrov, izraženih kot 2,4-D) | 0,05 žita |
Triasulfuron | 0,05 žita |
Tifensulfuron-metil | 0,05 žita |
Člen 2
V Del B Priloge II k Direktivi 86/363/EGD se doda naslednje najvišje mejne vrednosti ostankov pesticidov:
"Ostanek pesticida | Mejna vrednost (mg/kg) |
Za meso, vključno z maščevjem, mesne izdelke, klavnične izdelke in živalske maščobe, naštete v Prilogi I pod oznakami KN 0201, 0202, 0203, 0204, 02050000, 0206, 0207, ex0208, 020900, 0210, 160100 in 1602 | Za mleko in mlečne izdelke, naštete v Prilogi 1 pod oznakami KN 0401, 0402, 040500 in 0406 | Za sveža jajca, ptičja jajca in rumenjake, naštete v Prilogi I pod oznakama KN 040700 in 0408 |
2,4-D | Ledvice (razen perutninske) 1 Drugo 0,05 | 0,01 | 0,01 |
Člen 3
Najvišje mejne vrednosti ostankov pesticidov za zadevne aktivne snovi, kakor je prikazano v Prilogi k tej direktivi, se dodajo v Prilogo II k Direktivi 90/642/EGS.
Člen 4
Države članice sprejmejo zakone in druge predpise, potrebne za uskladitev s to direktivo, najpozneje do 30. junija 2003. O tem takoj obvestijo Komisijo.
Te predpise uporabljajo od 1. julija 2003.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 5
Ta direktiva začne veljati dvajseti dan po objavi v Uradnem listu Evropskih skupnosti.
Člen 6
Ta direktiva je naslovljena na države članice.
V Bruslju, 16. decembra 2002

Labels: 3
17
20